За Факултетот
-------------

Со формирањето на **Факултетот за музичка уметност** се даде можност за создавање на музички професионалци, кои со својата натамошна дејност културно ќе ја ревитализираат Источна Македонија, а својата професионална кариера ќе ја посветат на подигнување на општотообразовно и уметничко ниво на Р Македонија. Факултетот ги овозможува сите услови за квалитетно усовршување и обезбедување на добра подлога и стимул културно да бидеме претставени секаде низ светот. 
Овде, освен класичната, се изучуваат традиционалната и џез-музиката, што претставува уникатна можност во Р Македонија, но и ретка опција на високообразовните институции во поширокиот регион. Современите студиски програми, засновани врз Европскиот кредит-трансфер систем и Болоњската декларација, ги прават студентите конкурентни на глобалниот пазар на знаења. Недвосмислено, Факултетот за музичка уметност во Штип е од огромно значење за Источна Македонија, но и за целата држава, особено заради долгогодишните незадоволени културни и образовни потреби на младите и перспективни музичари од овој регион, но и на сите оние кои ја немаа можноста да студираат на привлечни оддели, какви што се оние кои ги нуди Факултетот за музичка уметност.
Факултетот има благородна **мисија** да создава квалитетен високостручен кадар, кој ќе го подигне нивото на домашните образовни и културни институции, но и да им овозможи вработувања на своите најдобри студенти, кои досега беа принудени да се доусовршуваат, а потоа да работат надвор од струката и надвор од својата родна средина.

Организација и структура
------------------------

Функцијата декан на Факултетот за музичка уметност ја врши проф. д-р Илчо Јованов, а продекан за настава е доц. м-р Владимир Јаневски.
Факултетот за вршење на својата дејност е организиран во уметнички наставно-научни организациони единици.
Уметнички наставно-научни организациони единици на Факултетот се катедрите и одделите. **Катедрите** на Факултетот се основни форми за организирање на наставната, научноистражувачката и апликативната работа на Факултетот, односно основни внатрешно-уметнички и наставно-научни организациони единици на Факултетот. Заради неопходното поврзување на научните области, насочување и усогласување на наставно-образовната и со неа поврзаната научноистражувачка дејност на катедрите, како и заради развивање на научните дисциплини и струки од тие области на Факултетот се формираат **оддели**.   

На Факултетот се основани и функционираат следниве оддели:

### Музичко-теориски и педагошки оддел

Музичко-теоретскиот педагошки оддел е поврзан со следниве катедри:

1. Катедра за музичка теорија и педагогија;
2. Катедра за етнокореологија;
3. Катедра за народни инструменти.

### Оддел за џез студии

Одделот за џез студии е поврзан со следниве катедри:

1. Катедра за инструментален џез;
2. Катедра за џез композиција.

### Вокално-инструментален оддел

Вокално-инструменталниот оддел е поврзан со следниве катедри:

1. Катедра за пијано;
2. Катедра за дувачки инструменти;
3. Катедра за гудачки инструменти;
4. Катедра за соло пеење.

**Во рамките на вториот циклус студии се акредитирани студиските програми на следниве оддели:**

1. **Оддел за музичка теорија и педагогија**;
2. **Вокално-инструментален оддел**;
3. **Оддел за џез студии**;
4. **Оддел за етнокореологија**.

Академските студии се структуирани во три циклуси, според моделот 4+1+3, со можност за стекнување на соодветни академски титули.

Прв циклус на студии
--------------------

Во првиот циклус на студии на Факултетот за музичка уметност се изучуваат следниве студиски програми:

* Оддел за теорија на музиката и музичка педагогија
	+ Теорија на музиката и музичка педагогија
	+ Етнокореологија, етномузикологија и народни инструменти
* Вокално-инструментален оддел
	+ Пијано
	+ Дувачки инструменти (Флејта, Обоа, Кларинет, Хорна, Труба, Тромбон)
	+ Жичени инструменти (Виолина, Виола, Виолончело, Контрабас)
	+ Вокално пеење
* Оддел за џез студии
	+ Џез (гитара, бас, труба, саксафон, тапани, пијано, тромбон кларинет)

Основните академски студии се во траење од 4 години (8 семестри), во вредност од 240 КТС и со можност за добивање на следниве титули, наведени со нивните меѓународни еквиваленти:

* **дипломиран музички изведувач (инструмент), Bachelor of Music (BM) inPerformance - (instrument)**;
* **дипломиран џез-музичар, Bachelor of Music (BM) in Jazz Studies**;
* **дипломиран музички педагог – теоретичар, Bachelor of Music in Education (BMEd.)**;
* **дипломиран етнокореолог, Bachelor of Music Science (BMSc.) in Ethnocoreology**.

**Оценувањето** се врши според принципот од Болоњската декларација, каде соодносот на предиспитните и испитните обврски на секој студент треба да е во размер 70:30. Во предиспитните обврски се оценуваат повеќе аспекти од исполнителноста на студентот – неговата редовност и ангажираност во наставата, успешноста во извршувањето на зададените семинарски задачи, апсолвирање на делови од материјалот, преку полагање на колоквиуми, остварени теренски истражувања, партиципирање на натпревари, јавни настапи, концертни претставувања и сл.

Втор и трет циклус на студии
----------------------------

Во вториот циклус на студии на Факултетот за музичка уметност се изучуваат следниве студиски програми:

* Теорија на музиката и музичка педагогија - едногодишни студии
* Џез музика (џез гитара, џез бас, џез тапани, џез саксофон, џез пијано) - едногодишни студии
* Етнокореологија - едногодишни студии
* Музичар изведувач (флејта, обоа, кларинет, хорна, труба, тромбон, виолина, виола, виолончело) - едногодишни студии
* Методика на настава по пијано - едногодишни студии
* Пијано - соло интерпретација - едногодишни студии
* Соло пеење - едногодишни студии

На вториот циклус на студии со траење од 1 година (2 семестра), во вредност од 60 КТС, студентите имаат можност да се здобијат со следниве титули: 

* **магисер по музичка уметност (инструмент), Master of Music (MM) inPerformance-(instrument)**;
* **магистер по џез-музика, Master of Music (MM) in Jazz Studies**;
* **магистер по музичка теорија и педагогија, Master of Music in Education (MMEd.)**;
* **магистер по музички науки (етномузикологија, етнокореологија, етноорганологија), Master of Music Science (MMSc.) in (Ethnomusicology, Ethnocoreology, Ethnoorganology)**.

Научноистражувачка дејност
--------------------------

Прашањата кои се поврзани со уметничко-творечката и научноистражувачката дејност на академскиот кадар се клучни за спроведувањето на магистерските програми (впрочем, како и на сите три академски циклуси) на ниво кое гарантира квалитет и одржливост во еден модерен и глобално поврзан свет. 
Факултетот за музичка уметност и Универзитетот се мошне активни на полето на јавни сценски изведби на ансамбли составени од студенти и наставници во Штип (Универзитетот поседува современи техничко опремени концертни простории и универзитетски клуб, но и соработува со градот и со Меѓународниот штипски џез фестивал), пошироко во Републиката и на меѓународната сцена.
Наставните области, истражувачките и сите други активности на Факултетот за музичка уметност им припаѓаат на една од следниве категории: 

* научни (музичките науки се широка, мошне разновидна област чиј предмет на истражување се сите аспекти на музичкото делување),
* уметнички (сите вештини и способности врзани за музичката интерпретација, творба и организација на музичкиот материјал).

Факултетот организира семинари, конференции и клиничка настава (предавања на истакнати стручњаци од практиката) од областите кои им припаѓаат на овие две категории. 
Лабораторија на музичарот е подиумот. Наставниците и студентите постојано настапуваат на сцените во Македонија, но и на интернационалната сцена. Својата креативна работа често ја бележат во форма на ЦД изданија. Исто така, тесно соработуваат со **Универзитетското радио „УГД ФМ"** при продукција на применета музика за реклами, џинглови и слично.

Наводи
------

1. ↑  „Официјално мрежно место на Факултет за музичка уметност - „За факултетот"". Архивирано од изворникот на 2012-12-21. Посетено на 2013-03-07.
2. ↑  „Официјално мрежно место на Факултет за музичка уметност - „Катедри и институти"". Архивирано од изворникот на 2012-12-21. Посетено на 2013-03-07.
3. ↑  „Официјално мрежно место на Факултет за музичка уметност - „Прв циклус на студии"". Архивирано од изворникот на 2013-06-13. Посетено на 2013-03-07.
4. ↑  „Официјално мрежно место на Факултет за музичка уметност - „Втор циклус на студии"". Архивирано од изворникот на 2013-08-20. Посетено на 2013-03-07.

Надворешни врски
----------------

* Официјално мрежно место на Факултет за музичка уметност Архивирано на 25 јуни 2011 г.
* Универзитет „Гоце Делчев" - Штип